Folketing
2005-06-17

For os Konservative er der ikke nogen tvivl om, at vi bør gøre, hvad vi kan for at undgå, at flere begynder at ryge, og for at hjælpe de rygere, der ønsker at holde op. Det er helt naturligt, når vi ved, hvor sundhedsskadeligt rygning nu engang er. Derfor mener vi selvfølgelig også, at der skal føres skarp kontrol med de forskellige stoffer, der tilsættes tobaksvarer. Vi skal vide nøjagtigt, hvilken effekt det enkelte stof har, og hvor meget af det pågældende stof der findes i tobakken. Tanken om, at der tilsættes forskellige stoffer, som øger afhængigheden af tobakken, er både skræmmende og rystende. Det virker som et kæmpe tilbageskridt, når der samtidig lægges et stort arbejde i at hjælpe rygerne til at kvitte deres tobak. Det er klart, at der skal gøres noget på det område, hvis det forholder sig sådan, at visse stoffer øger afhængigheden.